Helge Adam Møller (KF), 2002-04-09:
Når man har siddet og fulgt debatten her en times tid, er der i hvert fald for mig som konservativ ét ord, der ligger lige på tungen vedrørende halvdelen af debatdeltagerne, og det er ordet hykleri.
Nu har den radikale ordfører været oppe, SF's ordfører har været oppe, Enhedslistens ordfører har været oppe, Socialdemokratiets ordfører har været oppe, og alle sammen på forskellig måde for at sige, at selvfølgelig er lov lov, og lov skal holdes.
Det er et fundamentalt princip for deres partier.
Det var i hvert fald ikke et fundamentalt princip for nogen som helst af de fire partier eller for Enhedslistens åndelige forgænger, VS, tilbage fra 1971 og til 1989. Det, der opstod på Christiania i 1971, var en klar ulovlighed.
Det var selvtægt.
Det var i modstrid med enhver gældende lovgivning, og det blev fastslået af Højesteret.
Det blev debatteret i dette Folketing utrolig mange gange, og hver gang støttede de fire nævnte partier, at ulovlighederne fik lov til at fortsætte, ja, selv efter Højesterets kendelse, der sagde, at Christiania er ulovlig, Christiania skal ryddes
Dagen sagde samme fire partier: Vi accepterer alligevel ulovligheden.
Og så står man i dag og siger, at lov er lov og lov skal holdes.
Hykleri!
Men det, der opstod dengang, var selvfølgelig uacceptabelt for den konservative folketingsgruppe, og det er det også i dag.
Samme holdning havde Højesteret.
I l989, da det efter 17 år ikke var lykkedes at få lukket Christiania og få stoppet den klare ulovlighed, så valgte et flertal i dette Folketing den mindst dårlige løsning, og det var den nugældende Christianialov.
Begge regeringspartier og dermed også Det Konservative Folkeparti var med i denne Christianialov.
Den holder vi fast i.
Men loven og lokalplanen og rammeaftalen kræver jo to ting.
Den kræver nemlig, at regeringen skal leve op til det, der står i loven, og det gør regeringen, men den kræver også, at Christiania skal leve op til det, der står i lov, lokalplan og rammeaftale, og det gør Christiania ikke.
Der opføres stadig væk nyt byggeri, som er klart ulovligt.
Det vil den konservative folketingsgruppe ikke acceptere.
Der sælges stadig væk hash i ufattelig store mængder morgen, middag og aften.
Det vil den konservative folketingsgruppe ikke acceptere.
Der er stadig væk i dag på Christiania bygninger, som har været klart ulovlige de sidste 10 år, og som ikke er fjernet, og der er ikke vist vilje fra christianitterne på trods af forhandlinger til at fjerne dem.
Det vil den konservative folketingsgruppe ikke acceptere.
Nu må christianitterne se realiteterne i øjnene.
Realiteterne er, at vi har fået en ny regering.
Vi har fået en regering, der har den holdning, som et flertal i Folketinget ikke havde igennem 1970'erne og 1980'erne, at lov er lov og lov skal holdes, hvad enten man bor i Nakskov, Farum, Holstebro eller Christiania.
Og hvis christianitterne nu ikke selv lever op til lov, lokalplan og rammeaftale og sørger for, at Christiania bliver det rekreative åndehul, som loven lagde op til, ja, så lukker christianitterne selv Christiania.
Så vil loven blive ændret eller afskaffet, og så er Christiania tilbage til situationen før loven fra 1989, dvs. til situationen, da Højesteret fastslog, at Christiania skulle lukkes.
Der er måske nogle, der kunne opfatte det her som en trussel, men det er det ikke.
Det er løfte til de ganske mange christianitter, som jo ønsker og arbejder for en normalisering, og det er et løfte til det kæmpe store flertal af den danske befolkning, der stadig væk har den opfattelse, at lov er lov og lov skal holdes.